D Tagestour nach Palenque hät sich als volle Erfolg usegstellt. Zwüschestopps in Agua Azul  (wunderschöni Wasserkaskade), bime Wasserfall und de Ruine vo Palenque händ die lang Fahrt ime chliine rüttelnde Büssli vollkomme entschädigt! S Spezielle a de Usgrabigsstätt in Palenque isch ihri Grössi und d Lag zmitzt im Dschungel gsi. S Städtli sälber isch dänn nüt bsundrigs gsi, mir händs aber nach dere hitzige Fahrt gnosse eus im Hotelpool zerfrische und nöd wie die andere 5h müesse zrugg nach San Cristobal zfahre! Da mir am nächste Tag s zweit Mal en Nachtbus buecht händ, isch eus de ganz Namittag und Abig  bliibe zum Palenque z erkunde. Nach ere relativ erholsame Nacht (nüm so kurveriich wie die letzt Nachtfahrt) sind mir in Merida acho und händ euses wunderschöne Hotel Caribe bezoge. Die 1.4 Mio Stadt hät eus mit ihrne Plätz, Chile und gmüetliche Strasse schnäll i ihre Bann zoge. Dur en Tipp vome Iheimische händ mir euses Lieblingsrestaurant gfunde, wo vor allem vo Mexikaner bsuecht worde isch. De ersti Abig händ mir i eusem Pool uf de Dachterrasse mit eme küehle Bier und ere Chelada (Bier mit Zitronesaft)  usklinge lah. Am zweite Tag händ mir e Tour nach Celestun gmacht - wo vor allem durch ihri Flamingokollonie bekannt isch. Mit eme chliine Bötli sind mir durch d Lagune gschipperet und händ die stolze Vögel chöne beobachte. Nacheme erfrischende Bad inere Süesswasserquälle zmitzt ime Mangrovewald (Moskitos lassen grüssen!), ischs dänn zletzt no an Strand vo Celestun gange. Leider häts nur für en kurze Gump in Golf vo Mexiko glanged, da sich über eus es grosses Gwitter zämebrout hät. Das hät aber au derfä sii,  da mir sit über eme Monet kei Räge meh gspürt händ!